Stærsta fjárfestingarleið lífeyrissjóðsins Frjálsa , Frjálsi 1 , skilaði 12,4% raunávöxtun í fyrra samkvæmt uppgjöri . Um 50 þúsund sjóðfélagar eiga fjármuni í þessari fjárfestingarleið . Heildareignir hennar námu um 140 milljörðum króna um nýliðin áramót . Aðeins einu sinni áður , í þá rúma fjóra áratugi sem þessi fjárfestingarleið hefur verið í boði , hefur raunávöxtun hennar verið meiri , það var árið 2003 þegar hún reyndist 16% . Árangur sjóðsins er ekki síst eftirtektarverður í samanburði við árið 2018 en þá reyndist raunávöxtun aðeins 1,1% en ári fyrr var hún 5% . Þrátt fyrir hina miklu raunávöxtun Frjálsa 1 var það ekki sú fjárfestingarleið hjá lífeyrissjóðnum sem skilaði bestri ávöxtun . Á toppnum trónir leið sem nefnist „ Frjálsi áhætta “ . Raunávöxtun þeirrar leiðar var 13,7% . Sé litið yfir árangur þeirrar leiðar frá árinu 2008 , þegar henni var komið á fót , er einnig um næstbesta árangur að ræða . Það er aðeins árið 2015 sem sker sig úr en þá nam raunávöxtunin 15% . Arnaldur Loftsson , framkvæmdastjóri Frjálsa , segir í samtali í Morgunblaðinu í dag , að nýliðið ár hafi að flestu leyti verið mjög hagfellt fyrir sjóðinn . Þannig hafi nafnávöxtun fjárfestingarleiða sem sjóðurinn býður upp á verið á bilinu 6,2 - 16,7% . Bendir hann á að flestir eignaflokkar , bæði innlendir og erlendir , hafi gefið vel af sér og að talsverðu máli hafi skipt að innlendur hlutabréfamarkaður rétti talsvert úr kútnum á síðari hluta ársins .